Judas Priest

Judas Priest is ane vo de eihflussreichstn Bands auf da Wöd fias Genre Heavy Metal. Se kumman uaspringle aus da Umgewung vo Birmingham in Englaund. De Grubbm gibts seid 1969, seid de spodn 1970a Joa sans intanational eafoigreich gwest. Nemban hoatn E-Gitarrn Sound hod aa no eana Niatn- und Ledagwandl an Eihfluß auf de eißare Eascheinung vom Metal genaröö ghobt.
Da Aufaung.
De Judas Priest woan noch eahmara Gründung 1969 uaspringli a Blues Rock Partie, de wos no recht weng mit da spodan Metal-Band z tuan ghobt hod. Da Naum kummt ausm "Liad The Ballad of Frankie Lee and Judas Priest" vom Bob Dylan. Eascht wia da Reih noch da Bassist "Ian Hill", de Gitarristn "K. K. Downing" und "Glenn Tipton" und da Sänga "Rob Halford" dazuakumma san, hod si des heitige Büdl eagebm.
De easchte Scheibm "Rocka Rolla", wo scho da Rob Halford gsunga hod, woa no mit an Blues-Eihfluss. Eascht de näxte Scheibm, "Sad Wings of Destiny", is stärka in Richtung Metal gaunga.
Easchta Eafoig.
Midn Oibum „Sin after Sin“ ausm 1977a Joa haum sa sie definitiv in Richtung Metal draht. Außadem woans im söbm Joa auf Tour mit de Led Zeppelin, woduach dass ana braadn Grubbm vo Leid bekaunnt wuan san. Eana eigane easchte Wöd-Tournee woa vuar oim in Japan a großa Eafoig, es is drauf hii is easchte Live-Oibum "Unleashed in the East" aussakumma.
Da Duachbruch und greßte Eafoig (1980–1991).
Da absolute Duachbruch woa de Scheibm "British Steel" ausm 1980a Joa, de wos ois wichtiga Muadl fia de "„New Wave of British Heavy Metal“" güt. Aus dem Oibum kumman aa eahnare gräßtn Hits, wia "Breaking the Law", "Living After Midnight" und "United." Se haum fia de Scheibm a Goidane Schoiplottn kriagt. In dera Zeid haums aa augfaung, dass Musikvideos drahn. Weidane Oibm aus dera Zeid san Point of Entry und Screaming for Vengeance. S letztare hod Doppeplatin in Amerika und Platin in Eiropa und Japan kriagt. Is 1986a Oibum "Turbo" woar a wengl experimentöö mit Gitarrn-Synthesizer, und is bei etliche Heavy Metal Puristn ned a so guad aukumma, hod si owa trotzdem aa guat vakauft. In eahnara Hoch-Phasn sans etliche Moi aa live auftredn, unta aundam aa aufm großn "Live Aid" Benefizkonzert gengan Hunga in Äthiopien. S letzte Oibum aus dera eafoigreichn Zeid woa "Painkiller".
Ohne in Rob Halford (1992–2003).
Noch da Painkiller Tour im 1991a Joa is da Rob Halford aus Judas Priest ausgstiegn und hod a Solo-Karrier augfaungt. Da Rest vo da Band woa daun a poa Joa inaktiv. Im Joa 1997 haums an neichn Sänga gfundn, und zwoa in "Tim „Ripper“ Owens", dea wos vuahea in da Judas Priest – Coverband „British Steel“ gsunga hod. Midn neichn Sänga sans auf Tour gaunga und haums sogoa zwaa Studio-Oibm und a Live Scheibm aussabrocht. Da Rob Halford hod in dera Zeid sei Coming-Out ois easchta schwula Heavy-Metal Sänga ghobt.
Neicha Aufaung (2003-Heid).
Im 2003a Joa haum daun da Rob Halford und de restlichn Mitglieda vo da Band offizöö gsogt, dass sa si aufs Neiche zaumtuan, wos daun aa gmocht haum. 2011 hod si da easchte Gitarist, da K. K. Downing, zruckzogn. Seit 2018 kaun aa da aundare Gitarrist, da Glenn Tipton, zweng seina Parkinson-Kraungheit kaane gaunzn Konzeat meah spün.
Eihfluss.
Musi.
De Judas Priest haum duach eahnare hoatn Gitarr, de se recht metallisch auhuachn, an wesantlichn Eihfluß auf de „New Wave of British Heavy Metal“ ghobt. Außadem haums duach schnöllare Liada wia z. B. "Exciter" a wengl a Gschwindigkeit in Metal eine brocht und san duach des aa wesantliche Vualeifa vom Speed- und Thrash Metal. Anige Bands haum aa eahnan Naum vo Judas Priest Liadln, z. B. "Exciter, Running Wild, Sinner" und "Steeler".
Gwandl und Auftridd.
A bsundan Eihfluß haum de Judas Priest duach de Kombination vo Niatn- und Ledawandl mid ana hoatn Rockmusi ghobt, weus duach des an neichn Gwaundstil etabliad haum. Vuahea haum de Hardrock-Musika eha wia spoode Hippies ausgschaut. Aum Aufaung haum sa se de oagn Gwandln aa no in auf SM &amp; Bondage spezialisiadn Sexgschäftln kauft. A weidare Bsundaheid is da Auftritt mid da Harley auf da Bühne, woduach si aa a Vabindung zwischn Motorradl-Foahra und Heavy Metal eagebm hod.
Oibm.
Studio.
&lt;onlyinclude&gt;
&lt;/onlyinclude&gt;